TITKÁRI BESZÁMOLÓ 2015

Tisztelt Közgyűlés!

Kedves licista és berzsenyista Diáktársaim!

Kedves Vendégek!

Diákszövetségünk jövőre 25 éves lesz. Az évek során ápoltuk nemes hagyományainkat, rászoruló diákokat rendszeres ösztöndíjban részesítettünk, emléktáblákat avattunk a Líceum udvarán, könyvjutalommal díjaztuk tanév végén a legjobbakat.

Az alapító lelkes örökifjú öregdiákok közül már sajnos nagyon kevesen vannak köztünk. Velük együtt talán a lelkesedés, az elmúlt évek tenni akarása is elment.

A Diákszövetség régi fénye kicsit megfakult.

Anyagi készletünk kifogyóban, örültünk, hogy a rászoruló diákoknak még tudtunk ebben a tanévben támogatást adni.

Utunkat, feladatunkat folytatni kell, ha kell, kicsit másképp, a mai kornak megfelelően, a régi szellemben!

Ennek egyik lépése az lenne, ha a tagok listáját, adatbázisát frissítenénk, lakcímeket, e-mail címeket gyűjtenénk újra. Nagyon rossz a meglévő, nagyon sok a változás, nem tudok híreket, információkat küldeni.

Ehhez minden egykori diák segítségét kérném. Adjátok tovább ezt a kérést, hogy a jövőben az információk gyorsabban és pontosabban cserélődjenek.

bezsu@bdeg.hu-ra kérem az e-mail címeket. Köszönöm!

Örömmel tudatom, hogy a Diákszövetség és a Líceum kapcsolata nagyon jó, az egykori és mai diákok több alkalommal találkoztak a tanév folyamán.

Sopron város Széchenyi- ösztöndíjában október 23-án Fodor Hanna orvostanhallgató, 2009-ben érettségizett diáktársunk részesült.

Választmányunk 2014. 11.22-én, 2015. 02. 07-én és 05. 16-án ülésezett.

Megbeszéléseinken az érettségi találkozók, a tablók helyzete is szóba került.

Az iskolavezetés ígéretet tett arra, hogy minden osztály bejuthat érettségi találkozójára az iskolába, ha idejében, legalább két héttel a találkozó előtt bejelenti ezt Száz Tiborné (Magdi) gazdasági vezetőnek.

A padlástér utolsó beépítésekor néhány tabló még előkerült, de némelyik felújíthatatlan állapotban. Ezek az udvari tárolóban vannak, többnyire levelezős osztályok 15-20 évvel ezelőtti tablói.

A többi tabló feltérképezése folyamatban van, a portán megtalálható egy lista, hogy melyik hol, melyik teremben vagy folyosón van. Horváth Edit (1972) könyvtáros végezte/végzi ezt a feladatot. Folyamatban van lefényképezésük is, a tervek szerint ezek majd felkerülnek az iskola honlapjára. Ide kerül majd a jubileumi év évkönyve is (2007/2008 tanév).

2015. január 31-én volt a Családi összetartozás című pályázat záró rendezvénye a Díszteremben.

A nagyszerűen összeállított műsorban együtt zenéltek tanítványaink a szüleikkel, óvodások az iskolásokkal. Egykori tanítványaink is felléptek: Wéber Iréna (2010) ének, Bábinszki Gergely (2011) és Bóna Márton (2013) zongora (az ő tehetségüket néhány évvel ezelőtt a Gálákon is megcsodálhattuk), valamint Őri Szabolcs (1991) zenekari dobos.

Március 6-án, a diáknapon a GYIK-ban a tanuló ifjúság előtt fellépett Vida Mihály (2002) zenetanár, öregdiák, megismertette a hallgatóságot az ütős hangszerekkel, és tanítványaival zenés ízelítőt is adott.

Nagysikerű előadást tartott még Lobenwein Norbert (1992) öregdiák, a Volt fesztivál egyik főszervezője. Vele és társával, Fülöp Zoltánnal (1992) (szintén öregdiák) találkozhattunk még a Liszt központ „Sopronikon”című rendezvényén, ahol a beszélgetést vezette Bakos Piroska (1993), szintén öregdiák.

Március 19-én egy rendhagyó irodalomóra keretében emlékeztek meg diákjaink a 225 éves Magyar Társaságról. Az alkalmon részt vett dr. Németh Ádám (1998) és Tóth Károly (2001), egykori Magyar Társaság-i elnökök.

Március 27-én, az evangélikus iskolák hagyományos latin versenyén itt volt Hargitai Renáta (2011) jelenleg orvostanhallgató, egykor sikeres latinversenyző, és segített a verseny lebonyolításában.

Április 1-jén, a Projektnapon is vállaltak feladatot öregdiákjaink. A hatodik évfolyamosok Petőházára kirándultak, megtekintették a cukorgyári múzeumot Tömördi Máté (1965) öregdiák kalauzolásával, és cukorsüveget is készíthettek.

A kilencedikeseknek Tóth Károly (2001) lelkész úr beszélt az evangélikus közösségi szolgálatról.

A tizenkettedikesek immár hagyományosan a Polgármesteri Hivatalba látogattak el, ahol dr. Németh Ádám (1998) vezette be őket a közigazgatás rejtelmeibe.

Május 2-án a Deák-kútnál Tömördi Máté, 50 éve érettségizett öregdiák köszöntötte a maturandusokat. 50 évvel ezelőtt ő búcsúzott ugyanitt a végzős osztályok nevében.

A mai délelőtt, a „Líceumi öregdiák családi nap” egy új kezdeményezés. Célja, hogy az ősi alma materben végzett különböző generációk együtt tölthessenek néhány kellemes órát családjaikkal együtt, és szélesebb körben hirdesse a Líceumi Diákszövetség létezését.

A délelőtt megálmodói és szervezői: Raffai Balázs (1999) tanár, hitoktató, öregdiák és dr. Németh Ádám (1998). Segítői: Locsmándi Dániel (2007), Kő-Czákler Judit (1994), Pajor Noémi (2004) tanárok, Tóth Károly (2001) lelkész, Iváncsics Zsuzsanna (2001), valamint Orbán Krisztina (1998), Kozák Viola (2000), Csóka Andrea (1996), Horváth Edit (1972), Pete-Pikóné Horváth Gyöngyi (1980), Harkányné Horváth Enikő (1992), Szőke János (1985), Horváthné Hartmann Rita (1976) tanárok, valamennyien öregdiákok.

A reggeli zenés áhítaton Tóth Károly lelkész úr köszöntötte a vendégeket, a 9. A osztály néhány gitárosával.

Köszönet a foglalkozások vezetőinek:

Meseszoba Strasszner Henriett (1994)

 Fazekas korongozás Egresits Anita

Mézeskalács-díszítés Baráth Éva

 Kerekítő (ölbeli játékok gyermekeknek) Bajzik Dóra (2001)

Laborshow gyerekeknek és felnőtteknek Horváth Lucia (tanár), Lukácsi Erzsébet (laboráns)

Borkóstoló Iváncsics Pince

Bűvész előadás Csirmaz András (2007)

Játékterem Inczédi Gergő (2007)

Köszönet a fellépő művészeknek: a Kolompos együttes népzenei koncertjéért és Róka Szabolcs mesejátékáért.

Külön köszönöm az iskolavezetésnek, Tölli Balázs igazgató úrnak és Száz Tiborné gazdasági vezetőnek, hogy lehetővé tették a mai nap megtartását, és legfőképpen a közel 500.000 Ft-os költségek biztosítását.

A vendégek és az érettségi találkozókra jött egykori diákok a 2. emeleti szülői váróban megtekinthettek egy emlékkiállítást dr. Emresz Károly tanár úrról és Zvarinyi Lajos líceumi tanárról. A kiállítást Dorosmai Erzsébet (1975) tanár, öregdiák állította össze.

A világháborús emléktábláknál Sarkady Sándor (1983), tanáraink emléktáblájánál a 40 éve érettségizett évfolyam, dr. Lampérth Gyula emléktáblájánál Tóth Károly (2001) helyezték el a megemlékezés koszorúit.

A mai Gálát Orbán Júlia (1975) versmondó, tanár, öregdiák rendezte, aki a diákokkal együtt főszereplője is a műsornak.

A holnapi istentiszteleten Kendeh-Kirchknopf László 1995-ben érettségizett öregdiák, lelkész fog szolgálni.

A következő évi, egyben tisztújító Közgyűlés napja: 2016. május 21. Szombat

A Diákszövetség jövőjébe vetett hittel zárom soraimat. Ezt mondja az Úr:

„Én újat cselekszem, most kezd kibontakozni, majd meglátjátok”

/Ézsaiás 43,19a/

Köszönöm a figyelmet!

Sopron, 2015. május 16. Csukásné Bencsik Zsuzsanna

 titkár

(Megjegyzés: a nevek utáni évszám az érettségi évét jelenti öregdiákjainknál.)